It-Tielet Pitazz – Paragrafi 1071-1080 O Ġesu' tiegħi, Inti biss taf x'inhi għaddejja minnu qalbi. O Saħħa tiegħi, Int tista' tagħmel kollox, u għalkemm jiena qiegħda nesponi ruħi għal tbatijiet kbar, jiena ser nibqa' dejjem fidila lejk għax qiegħda żżommni l-grazzja singolari Tiegħek. + 3 ta' April 1937. Illum, il-Mulej qalli, Għid lir-Reverendu Professur ) li nixtieq li hu jagħmel omelija fuq il-ħniena Tiegħi bla tarf għall-Festa tal-ħniena Tiegħi. Jiena qtajt ix-xewqa ta' Alla, imma s-saċerdot ma riedx jirrikonoxxi l-messaġġ tal-Mulej. X'ħin ħriġt mill-konfessinarju, smajt dan il-kliem: Agħmel kif ngħidlek Jiena u kun fil-paċi; din il-ħaġa hi bejnu u bejni. Minix ser inżommok responsabbli ta' din il-ħaġa. 4 ta' April 1937. L-Ewwel Ħadd fuq l-Għid – jiġifieri il-Festa tal-Ħniena. Filgħodu, wara t-Tqarbin, ruħi ntilfet fid-divinita' ta' Alla. Ingħaqadt mat-Tliet Persuni Divini b'tali mod li meta ngħaqadt ma' Ġesu', kont magħquda fl-istess ħin mal-Missier u mal-Ispirtu s-Santu. Ruħi faret b'ferħ li ma jitfissirx, u l-Mulej tani esperjenza tal-oċejan kollu u l-abbiss tal-ħniena Tiegħu bla tarf. O, li kieku l-erwieħ kienu jridu jifhmu kemm iħobbhom Alla! Kull tixbiha, ukoll dawk li huma l-iktar teneri u qawwijin, huma biss dell meta tqabbilhom mar-rejalta'! X'ħin ingħaqadt mal-Mulej, sirt naf kemm erwieħ qegħdin jigglorifikaw il-ħniena ta' Alla. X'ħin mort għall-adorazzjoni, smajt dan il-kliem: Binti maħbuba Tiegħi, ikteb dan il-kliem, li llum Qalbi strieħet f'dan il-kunvent (id-dar fi Krakovja). Kellem lid-dinja dwar il-ħniena u l-imħabba Tiegħi. Il-fjammi tal-ħniena qed jaħarquni. Nixtieq inxerridhom fuq l-erwieħ tal-bnedmin. O, kemm iġegħluni nħoss uġigħ meta ma jkunux iridu jaċċettawhom! Binti, agħmel dak kollu li inti tista' biex ixxerred id-devozzjoni tal-ħniena Tiegħi. Inpatti Jiena għal dak li jonqos fik. Għid lill-umanita' muġugħa titgeddes qrib il-Qalb ħanina Tiegħi, u Jiena nimlieha bil-paċi. Għid (lin-nies kollha) binti, li Jiena l-istess Imħabba u Ħniena. Meta ruħ tersaq lejja bil-fiduċja, Jiena nimlieha b'tant abbundanza ta' grazzji li ma jkollhiex post biex iżżommhom kollha ġewwa fiha, imma xxerridhom lejn erwieħ oħrajn. 1075. L-erwieħ li jxerrdu l-qima lejn il-ħniena Tiegħi Jiena nħarishom għal ħajjithom kollha bħalma Omm l-aktar ħelwa tieħu ħsieb it-tarbija tagħha, u fis-siegħa tal-mewt Jiena ma nkunx mħallef għalihom, imma Salvatur mimli ħniena. (21) F'dik l-aħħar siegħa, ir-ruħ ma jkollha l-ebda difiża ħlief il-ħniena Tiegħi. Imbierka dik ir-ruħ li matul ħajjitha tkun intefgħet fil-Għajn tal-Ħniena, għax il-ġustizzja ma jkollha l-ebda setgħa fuqha. 1076. Ikteb dan: Kulma jeżisti jinsab magħluq fil-ġewwieni tal-ħniena tiegħi, iktar fil-fond minn tarbija f'ġuf ommha. Kemm iweġġagħni u jferini n-nuqqas ta' fiduċja fit-tjubija Tiegħi! Dnubiet ta' nuqqas ta' fiduċja jferuni bl-ikbar uġigħ. Waqt il-Quddiesa, id-Direttriċi tan –Novizzi (Swor Callista) daqqet innu sabiħ fuq il-ħniena ta' Alla. Jiena mbagħad tlabt lill-Mulej jagħtiha għarfien iktar profond ta' l-abbiss ta' din il-ħniena li ħadd ma jista' jifhimha. + X'ħin kont qiegħda ngħid Il-lejl it-Tajjeb lill-Mulej qabel ma mort norqod, smajt dan il-kliem, ostja Tiegħi tas-sagrfiċċju, għażiża għall-Qalb Tiegħi, minħabba fik Jiena nbierek lid-dinja. 7 ta' April 1937. Illum, x'ħin daħlet fil-kappella ċerta persuna, ħassejt uġigħ terribbli f'idejja, f'saqajja u f'ġenbi, bħalma Ġesu' ħass waqt il-Passjoni Tiegħu. Din il-ħaġa damet biss waqt wieħed. Imma b'dan il-mod jiena ndunajt b'ruħ li ma kenitx fil-grazzja ta' Alla. Darba rajt lill-Papa jaħseb dwar din il-ħaġa (nassumu li dan kien it-twaqqif tal-Festa tal-Ħniena Divina).
Djarju ta' Swor Fawstina – It-3 Pitazz (par.1071-1080)